AlexejDobrolubov/national_council_slovak_2010 huggingface dataset:
90. schôdza NR SR - 8.deň - A. dopoludnia
Dátum: 2023-05-12
Poslanec: Lehotský, Tomáš (SaS)
Druh vystúpenia: Vystúpenie s faktickou poznámkou

38. Pán Taraba, rozumiem, že sa správate hulvátsky dlhodobo. My sme si nepotykali, takže vás poprosím, aby ste mi vykal. To, že ste študovali, neviem, na akej škole ste študovali, ale ak to bola teda nejaká dobrá ekonomická univerzita, tak len dokazujete, že mať vysokoškolský titul nič neznamená, vo vašom prípade rozhodne nie. A argumentovali ste teda, že pán Viskupič hovoril o tom, že chceme podporovať investovanie, áno, to povedal, podporovať. Vy ste vo svojej faktickej poznámke, a to robíte sústavne, prekrúcate, vy ste hovorili o tom, že chceme tlačiť. To je ten váš štýl argumentácie, že niekto použije slovo podporovať, ktoré má úplne iné význam, a vy z toho urobíte vo svojom, vo svojej plamennej reči slovo tlačiť, keď vás na to upozorním, tak sa rozohníte, zavzdušníte, ale pravda je taká, že vo svojich vystúpeniach sústavne prekrúcate to, čo hovoria iní ľudia.
90. schôdza NR SR - 8.deň - A. dopoludnia
Dátum: 2023-05-12
Poslanec: Lehotský, Tomáš (SaS)
Druh vystúpenia: Vystúpenie v rozprave

18. Ďakujem veľmi pekne, pán predsedajúci. V súlade s § 73 zákona o rokovacom poriadku som bol určený predsedom výboru za spravodajcu k uvedenému návrhu zákona. Prekladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: Výbor Národnej rady Slovenskej republiky pre financie a rozpočet, Ústavnoprávny výbor Národnej rady Slovenskej republiky. Za gestorský výbor navrhujem Výbor Národnej rady Slovenskej republiky pre financie a rozpočet. Zároveň odporúčam, aby výbory uvedený návrh prerokovali do 30 dní a gestorský výbor do 32 dní od jeho prerokovania v prvom čítaní na schôdzi Národnej rady. Pán predsedajúci, prosím, otvorte všeobecnú rozpravu.
18. schôdza NR SR - 1.deň - B. popoludní
Dátum: 2020-11-24
Poslanec: Letanovská, Andrea (ZA ĽUDÍ)
Druh vystúpenia: Vystúpenie s faktickou poznámkou

36. Ďakujem pekne. Ďakujem vám za vaše poznámky, za vaše pripomienky. Chcela by som jednotlivo reagovať zaradom. Na pani Cigánikovú, áno, samozrejme, aj predĺženie tej doby fungovania alebo doby pôsobenia predsedu je veľmi dôležitá vec, tých sedem rokov aj máme v návrhu, len je to veľmi obsiahly materiál a chcela som byť veľmi, veľmi stručná, dnes dať naozaj len tie hlavné myšlienky. Ďakujem, to je, s tým úplne súhlasím, je to tak. A vlastne to je odpoveď možno aj na tie všetky, že prečo otvárame teraz, alebo by som reagovala možno na pána doktora Baláža, že prečo teraz reagujeme, prečo teraz hovoríme o úrade pre dohľad. Ja úplne súhlasím, že to sa nedá vytrhnúť z kontextu a je to komplexná vec a úrad pre dohľad možno by naozaj mal prísť až niekde po stanovení nároku štandardnosti. S tým úplne súhlasím. Ja na to reagujem, pretože sa tento zákon otvoril, urobili sa doňho dosť veľké zásahy, ktoré aj menia fungovanie toho úradu, najmä v zmysle oklieštenia jeho kompetencií, hoci som očakávala, že to bude inak. Čiže to je reakcia na to, že sa to deje práve teraz, ale ináč, samozrejme, súhlasím, že sa to nedá riešiť vytrhnuté z kontextu. A ešte na pána doktora Urbana by som chcela reagovať. Áno, DRG zďaleka nenapĺňa naše očakávania, vôbec to nefunguje tak, ako sme to chceli, koľko sa dalo do toho peňazí, energie, aké boli očakávania, čo však neznamená, že myšlienka je zlá. Tento systém, žiaden nie je dokonalý, ale tento systém relatívne spravodlivo vlastne navrhuje odmeňovania alebo úhrady za jednotlivé starostlivosti a prináša menej deformít, tak ako je to dnes, ako sú prospektívne rozpočty a podobne. Čiže myslím, že v tejto chvíli nemáme nič lepšie a vzhľadom na investície to potrebujeme dokončiť a dotiahnuť do konca. Ja budem teda vašu vieru, že si myslíte, že ministerstvo je kompetentnejšie to urobiť, ja zatiaľ vôbec tam nevidím tento priestor, ale uvidíme, keďže sa to udeje aj preto, že teda podporíme tento návrh, tak sama som zvedavá. A s pánom ministrom sme sa rozprávali... (Prerušenie vystúpenia časomerom.)
17. schôdza NR SR - 1.deň - A. dopoludnia
Dátum: 2020-11-12
Poslanec: Letanovská, Andrea (ZA ĽUDÍ)
Druh vystúpenia: Vystúpenie s faktickou poznámkou

29. Ďakujem pekne za slovo. Pán Kotleba, ocenila by som viac vecnosti vo vašich vystúpeniach, lebo myslím, že práce je veľa, času málo a tieto vaše výlevy tu len plytvú (plytvajú, pozn. red.) našou energiou a silami a časom. Neviem si celkom predstaviť, resp. čo konkrétne vám vadí na tomto návrhu, lebo ste to nepovedali. Ale mňa nenapadajú príhodnejšie podmienky na skrátené legislatívne konanie ako epidémia, ktorú nemáme pod kontrolou, a zdravotníctvo má svoje kapacity, ktoré sa blížia k ich hraniciam, k limitom. Neviem, neviem, prečo sa smejete. Máte o tom asi oveľa menší prehľad ako ja. V priebehu 24 hodín sme prijali v našej nemocnici troch pacientov na ARO. Ja netvrdím, že to je trend a že to bude každý deň, ale rozhodne to nemáme pod kontrolou. Tento zákon prináša rozšírenie kapacít zdravotníckych systémov, a to je presne to, čo nám povie, koľko ľudí zomrie, koľko nezomrie. Čiže nechajte, prosím, pracovať ministra. Ak máte vecné výhrady, povedzte. Ja netrpím nedostatkom kritiky voči návrhom ministerstva zdravotníctva na legislatívne zmeny, ale tuná som nenašla jednu jedinú. Je to užitočný, rozumný návrh, ktorý nám zvýši kapacity a budú zomierať menej ľudia. Nechajte ich pracovať, prosím. (Potlesk.)
16. schôdza NR SR - 3.deň - A. dopoludnia
Dátum: 2020-10-22
Poslanec: Letanovská, Andrea (ZA ĽUDÍ)
Druh vystúpenia: Vystúpenie s faktickou poznámkou

26. Ďakujem pekne za slovo. Nebudem sa vyjadrovať vecne k tomu návrhu, pretože sa primárne venujem inej oblasti, a tej rozumiem trošku lepšie. Som zdravotník v nemocnici, naďalej pracujem ako lekárka a sedím tu dnes a takto vás pozorne počúvam, pretože mám veľký strach a veľmi som dúfala, že pristúpime k niečomu, čo vy nazývate záchranným fondom. Ja tomu moc nerozumiem, ale je to niečo, čo môže zachrániť po korone celú krajinu. Pracujem v nemocnici a mám strach nie z korony, pracujeme, zvládneme to, je to ťažká kríza a prekonáme ju, ako ľudstvo prekonalo vojny a vo fáze revitalizácie a obnovy krajiny, na ktorú musíme dnes myslieť, bude hrať kľúčovú úlohu práve kultúra. A keď je, práve som sa dozvedela, že prispieva 1,7 % do HDP. V období revitalizácie bude prispievať možno sto percentami k tomu, aby sa z nás znova vyvinul a pozviechal po tejto kríze citlivý, slušný a národ ľudí, ktorí sú vnímaví a ktorí prestanú hľadieť len na to, aby v tej chvíli uspokojili svoje základné potreby, aby neboli hladní. A pokiaľ, a mám veľký strach, pretože dnes sa v nemocnici stretávam aj kade-tade inde s tým, že kultúru a šport treba vypnúť. Zbytočne teraz len berú peniaze, dajme všetko do zdravotníctva. To je ako ovocný sad. Keď ho prestaneme polievať, vyschne a o rok si nemôžme myslieť, že ho znova zapneme a budeme mať z neho jablká, ovocie. Budeme ho znova od piky pestovať dlhé roky a dovtedy sa náš národ môže úplne zvlčiť a budeme úplne inou krajinou, ako pred touto krízou. Takže ja si, ja som veľmi vďačná za to, že sa takého niečo robí. Preto tu počúvam, lebo nádejam sa a dúfam, že niečo také bude a že nenecháme padnúť a úplne vyschnúť našu kultúru. Ďakujem.
48. schôdza NR SR - 3.deň - A. dopoludnia
Dátum: 2021-10-21
Poslanec: Linhart, Patrick (SME RODINA)
Druh vystúpenia: Vystúpenie s faktickou poznámkou

52. Ďakujem za slovo. Pán Blaha, veľmi pekne ďakujem za historický výklad. Ja sa nehanbím za to, že som trošku ľavicovo orientovaný a nikdy som sa za to nehanbil. Ja súhlasím s vami, čo ste hovoril, na 90 %. Len vždy taká trošku výtka naozaj, aj tu kolegovia to spomínali, že pokiaľ poviete á, musíte povedať aj to bé. A treba urobiť dva pamätné dni teda, ako to aj kolega naznačil. Ja by som veľmi rád podporil aj tento váš návrh, ja s tým nemám absolútne problém, ale čakám aj ten ďalší návrh, keď takisto Rusko zradilo Slovákov. Takže len taká malá výtka, ale inak hovorím, ďakujem za historický výklad a úplne s vami súhlasím. Ďakujem.
48. schôdza NR SR - 2.deň - A. dopoludnia
Dátum: 2021-10-20
Poslanec: Linhart, Patrick (SME RODINA)
Druh vystúpenia: Vystúpenie s faktickou poznámkou

73. Ďakujem za slovo. Ja som veľmi rád, pani Halgašová, že sa v tebe prebudilo možno svedomie po desiatich rokoch, čo tvrdíš, že robíš niečo pre potravinársky priemysel. Ako bývalá riaditeľka PKS, Potravinovej korony, pardon, komory Slovenska, ktorá launchla alebo lobovala a dosadzuje do školských zariadení tie najväčšie otraviny sveta cez otravinárov, ktorých zastupuješ v parlamente, tak ja som veľmi rád, že sa v tebe, pani poslankyňa, prebudilo toto svedomie a že si sa uchopila tejto skvelej témy. Trošku ma ale neteší, že si sa nepridala k nám, teda a po tom, čo si neúspešne blokovala potravinový semafor, ktorý bol práve určený pre deti a pre rodičov. Neúspešne si ho blokovala, pretože prešiel parlamentom jednohlasne nakoniec. Aj s klubom SaS sa to podarilo celé vysvetliť, tak potom sa teraz v tebe prebudila taká túžba pomáhať deťom. Ja to upravím, teda dám to na pravú mieru. Toto je čistý populizmus. Ja som urobil na Facebook, hej, takú koláž fotiek, kde už minulého roka alebo tohto roku v apríli chodím a po školách a zlepšujem stravovanie a normy v školách, a ty si si urobila presne také isté fotečky ako ja a prebudilo sa to teraz v tebe až nejak niekedy v novembri. Ja, samozrejme, teraz chcem povedať jednu vec, teda, pardon, v októbri. Ja, samozrejme, chcem povedať jednu vec. Ja vítam akúkoľvek pomoc pre deti, ale naozaj... a pre školy a úprava noriem, ktorá je naozaj zastaralá a potrebuje túto úpravu, avšak z tvojej strany to beriem ako čistý populizmus, pretože keď zástupkyňa otravinárov v parlamente, bývalá riaditeľka PKS, ktoré dováža do škôl a škôlok hnoj, povie, že chce niečo urobiť dobré pre deti, tak je to na smiech. (Potlesk.)
48. schôdza NR SR - 1.deň - B. popoludní
Dátum: 2021-10-19
Poslanec: Linhart, Patrick (SME RODINA)
Druh vystúpenia: Vystúpenie s faktickou poznámkou

74. Ďakujem za slovo, pán predsedajúci. Pán poslanec Kočiš, ty si povedal taký pozitívny prípad starostky. Ja by som teda chcel ukázať na jeden negatívny prípad. A je to zase z mesta, kde ja žijem, mesto Nové Zámky, kde pomoc, napríklad jednému človeku, je to môj budúci svokor, ktorý prišiel o obe nohy, má amputované obe nohy a je na vozíčku a je po asi desiatich operáciách, tak u vás starosta alebo starostka teda pomáhala, u nás pán primátor Klepto-Klein. Na druhej strane práve, pretože som podával nejaké trestné oznámenia, tak šikanuje tohto vozičkára a nevyužíva vôbec tie prostriedky, ktoré sú ministerstvom práce a sociálnych vecí dané. Takže ty si dal pozitívny prípad. Ja som dal včera trestné oznámenie kvôli tomuto negatívnemu prípadu pána primátora Klepto-Kleina. Ja by som pánovi ministrovi chcel poďakovať za návrh tohto zákona. A myslím, že pán minister aj ukázal svoje, svoje srdce, úprimné srdce pri návšteve Nových Zámkov, kde v škôlke pre autistické deti naozaj sa zachoval veľmi pekne. Prešiel si všetky tie zariadenia a vyslovil pomoc v mene zákona o tých rúškach, keď sme sa báli, aby ich nemuseli nosiť. Veľmi pekne vám ďakujem za prípravu tohto zákona, pán minister.
48. schôdza NR SR - 1.deň - B. popoludní
Dátum: 2021-10-19
Poslanec: Linhart, Patrick (SME RODINA)
Druh vystúpenia: Vystúpenie s faktickou poznámkou

20. Ďakujem za slovo, pán predseda. Aj keď, pán poslanec Kotleba, si tu splietal dve-tri veci dokopy, čomu som teda nerozumel, ale môžme si na to sadnúť, možno mi to potom vysvetlíš. Osoby, civilné obyvateľstvo nemá prístup do vojenského priestoru. Ja neviem teda, ja som bývalý vojak z povolania, ja som tam nevidel, keď sme tam behali so samopalmi a strieľali z tankov, tak som tam nevidel nejakých pobehovať civilistov, ktorí tam môžu akože len tak voľne ako srnky si tam behať. Takže to by som akože, nie je to veľmi dobrý nápad, si myslím, ale keď sa zriadi nejaká odborná komisia, tak proti tomu nič nemám. Ďakujem.
40. schôdza NR SR - 4.deň - B. popoludní
Dátum: 2021-09-22
Poslanec: Linhart, Patrick (SME RODINA)
Druh vystúpenia: Vystúpenie s faktickou poznámkou

186. Ďakujem za slovo, pán podpredseda. Pán poslanec Kuffa, veľmi pekne ďakujem za rozpravu. Prvýkrát som si po roku a pol naozaj vypočul tú rozpravu do konca a malo to aj hlavu a pätu a bolo dosť prínosom pre mňa. Chcem len povedať to, že určite sa to nedorozumenie s tým pozmeňovákom od pani Hatrákovej vysvetlí. Verím tomu, že tu nikto nechce robiť obštrukcie z koalície. A k hodnotovým otázkam my máme voľnú ruku, je to aj v koaličnej zmluve, čiže je to etická záležitosť. A čo sa mňa týka, mojej podpory, tak určite budem hlasovať za tento návrh zákona. Ďakujem.
35. schôdza NR SR - 2.deň - B. popoludní
Dátum: 2021-07-24
Poslanec: Linhart, Patrick (SME RODINA)
Druh vystúpenia: Vystúpenie s faktickou poznámkou

15. Ďakujem za všetky faktické poznámky a, samozrejme, ako povedal aj kolega Miloš Svrček, tak využijeme interpeláciu aj všetky zákonné prostriedky na to, aby sme prišli na to, teda čo sa tam udialo. Ja som tam slúžil v Trebišove niekedy v 90. rokoch, som veľmi smutný z toho, že sa deje niečo aj také, a máme tu už trošku iný rok momentálne. A pozrite sa, toto je presne príklad toho, čo som hovoril, že nie je prijatý zákon a už sa tieto veci dejú, preto mne jednoducho svedomie a vedomie nedovolí, nedovolí, aby som za tento zákon zahlasoval za a budem hlasovať proti. Ďakujem všetkým.
35. schôdza NR SR - 2.deň - A. dopoludnia
Dátum: 2021-07-24
Poslanec: Linhart, Patrick (SME RODINA)
Druh vystúpenia: Vystúpenie s faktickou poznámkou

174. Ďakujem za slovo, pán predsedajúci. Ja som medzičasom, keď som sa prihlásil na túto faktickú, tak medzičasom som prijal hovor od 21. mechanizovaného práporu alebo brigády teda po starom z Trebišova a asi si to nechám na tú ústnu rozpravu, pretože sa prihlásim na ústnu, pretože to bude na dlhšie. Ale chcel by som vás poprosiť, pán predsedajúci, pred tým, než poďakujem kolegovi za jeho rozpravu, odvahu ísť do rozpravy, aj keď máme úplne odlišné názory na danú vec, chcem vás poprosiť, aby ste nedovolili, aby sa tu vyhotovovala fotodokumentácia. Je to v rozpore s rokovacím poriadkom. Hlavne, aby ju nevyhotovoval človek, ktorému veľmi vadí, keď na výboroch je fotený alebo natáčaný, keď zastáva potravinárske, otravinárske lobistické skupiny. Takže poprosím pani Halgašovú, aby nevykonávala fotodokumentáciu. (Potlesk.) Ale ako sa hovorí, když nespí, nezlobí. (Smiech v sále.)
35. schôdza NR SR - 2.deň - A. dopoludnia
Dátum: 2021-07-24
Poslanec: Linhart, Patrick (SME RODINA)
Druh vystúpenia: Vystúpenie s faktickou poznámkou

104. Mikrofón zapnutý, áno, už je to zapnuté. Ďakujem za slovo. Pán poslanec Svrček, veľmi pekne ďakujem za kultivovaný prejav a výklad po právnej stránke. Mňa veľmi zaujala jedna vec, a to sú práve tí sťažovatelia, či sa... hovorím tu o profesionálnych vojakoch. Ja pochádzam z vojenskej rodiny, skoro celá moja rodina bola vo vedúcich pozíciách v armáde. Sám som bol bývalý vojak z povolania, mám vojenskú školu. Skoro deväť rokov som bol v armáde so školou v Žiline. A veľmi ma, veľmi ma naozaj mrzí, pretože dostávam tie isté informácie, toto nie je, toto nie sú konšpirácie, toto sú naozaj informácie vážneho charakteru a veľmi ma mrzí, že naozaj vojaci z povolania alebo po novom profesionálni vojaci, a to, pán generál a pán minister, môžete pochopiť túto vec, sú nútení sa zaočkovať Johnsonom. Naozaj, ja hovorím, ja nemám problém s vakcináciou ako takou, ja nie som nejaký antivaxer, nie som odborník, či sa zaočkovať, alebo nezaočkovať, keď sa rozhodnem, že sa dám zaočkovať, tak sa zaočkovať jednoducho dám. Momentálne mám dostatok protilátok po COVID-e, po prekonanom COVID-e, ale mrzí ma, aby sme niekoho nútili, a to a tu hovoríme, keď to budú pozerať moji bývalí kolegovia profesionálni vojaci, tak pevne stojím za vami a poviem vám, nedovolíme, nedovolíme, aby vás nútili sa očkovať a čím sa máte zaočkovať. Ďakujem za slovo.
35. schôdza NR SR - 1.deň - A. dopoludnia
Dátum: 2021-07-23
Poslanec: Linhart, Patrick (SME RODINA)
Druh vystúpenia: Vystúpenie s faktickou poznámkou

94. Ďakujem za slovo. Pán poslanec Kazda, ako to nie je kritika pána ministra. Ja si pána ministra plne vážim. Len hovorím, že tento návrh má určité nedostatky a z mojej strany ja ho proste nemôžem podporiť. Nemôžeme nútiť ľudí sa zaočkovať. Nech už hovoríme o nejakých hospodárskych dopadoch alebo o čomkoľvek, nemôžeme ich nútiť. Nútenie nie je motivácia, to je celé, a preto budem hlasovať proti. To je všetko. Ďakujem za slovo.
35. schôdza NR SR - 1.deň - A. dopoludnia
Dátum: 2021-07-23
Poslanec: Linhart, Patrick (SME RODINA)
Druh vystúpenia: Vystúpenie s faktickou poznámkou

82. Ďakujem za slovo. Som veľmi milo prekvapený, že koľko tu máme odborníkov na zaočkovanie alebo nezaočkovanie. Asi začnem študovať po večeroch, lebo mám čo doháňať teda. Páni poslanci, ďakujem vám za odborné znalosti. A teraz k tomuto predloženému vlastne návrhu by som chcel povedať len jedno. Nútenie je veľmi zlá motivácia. Nemôžeme nútiť ľudí niečo urobiť. Ako ja by som bol veľmi rád, keby som mal tú možnosť sa rozhodnúť sám, či si do tela niečo dám, alebo nedám, tak ako potraviny, tak aj iné cudzorodé látky. Čiže ja som len, nie som žiaden odborník na očkovanie alebo proti očkovaniu, ale myslím, že ako poslanec Národnej rady môžem vyzvať kolegov, aby sa zamysleli nad tým, či by sme mali ľudí do niečoho nútiť. Poznám veľa zdravotne postihnutých ľudí, ktorí sa očkovať nemôžu zo zdravotných dôvodov. Čiže toto budú teraz ľudia druhej kategórie? Ja si myslím, že naozaj očkovanie by malo byť definitívne a definitívne na dobrovoľnej báze a nemôžeme nikoho do toho nútiť, nech sa každý rozhodne sám. Nenabádam ľudí, aby sa očkovali alebo nezaočkovali, len hovorím o tom, nechajme sa každého rozhodnúť, nech sa rozhodne o tom, čo si dáva do svojho tela, sám. Ďakujem za slovo.
28. schôdza NR SR - 10.deň - A. dopoludnia - 28.05.2021
Dátum: 2021-05-28
Poslanec: Linhart, Patrick (SME RODINA)
Druh vystúpenia: Vystúpenie s faktickou poznámkou

38. Ďakujem za slovo. Ja teraz naozaj neviem, prepáč, pán kolega poslanec Viskupič, či tu ide o nejaký bohapustý populizmus, alebo o naozaj odbornosť. Ja som dnes bol ráno na finančnom výbore, ja som nepočul túto argumentáciu, neviem, prečo tak rýchlo prebehol teda. Ja som sa, nie som jeho členom a som sa ho zúčastnil. Jediné, čo si pamätám, tak vystupoval s nejakými otázkami pán Kamenický, ktoré mu boli zodpovedané, ale ja cítim v tom tvojom prejave trošku schizofréniu. Ja ti niečo vysvetlím. Treba byť férový. Povedal si... a zabudol si povedať B, keď si povedal A, že včera ústavnoprávny výbor nebol uznášaniaschopný. Pán poslanec, vieš prečo nebol uznášaniaschopný? Pretože sa ho nezúčastnili poslanci SaS! Preto nebol uznášaniaschopný. Pokiaľ sa vlastní koaliční poslanci nezúčastnia na výbore a potom ty prídeš tu do pléna a máš tú drzosť a povedať, že nebol uznášaniaschopný, tak to je hnusné pokrytectvo. Po druhé. Hovoríš, zase ďalšia schizofrénia, hovoríš o revitalizácii, gastrách a tak ďalej, ale ja neviem, keď chceš založiť nejaký biznis alebo pomôcť, alebo revitalizovať, tak potrebuješ na to predsa peniaze. Tak chceme zlepšiť gastro, ale nechceme dať na to peniaze. Ja neviem, ja tu cítim schizofréniu. Porovnávaš hrušky s jablkami a hovoríš o Írsku. Ja som napríklad žil v Írsku 20 rokov, hovoríš o západných krajinách, Dánsko si spomínal, nejakú západnú krajinu, zase hovoríš tu o, a porovnávaš odvody a dane z platov, teraz ti poviem, plat v Írsku je 2 950 euro. Ja som v Írsku bral 5-tisíc euro mesačne a ty... (Prerušenie vystúpenia časomerom.)
28. schôdza NR SR - 8.deň - A. dopoludnia
Dátum: 2021-05-14
Poslanec: Linhart, Patrick (SME RODINA)
Druh vystúpenia: Vystúpenie s faktickou poznámkou

75. Vážený pán predseda, vám ďakujeme za váš prejav. V prvom rade by sme mohli možno, prosím, upozorniť pani ministerku na aroganciu voči plénu a zákonodarcom. Kde by som odporúčal, prosím, vynechať vety typu „Čo sme si tu včera narozprávali.“ Možno by sme mali ako parlament poniektorým ministrom vysvetliť, nech tu nechodia bez predošlej prípravy, keďže si stačilo pozrieť včerajší záznam. Tak ako aj vy, pán predseda, aj ja som sklamaný z nastavení morálnej etiky pani ministerky a špeciálne po tom, čo som ju svojím hlasom podporil. Pretože pokiaľ porušovanie ľudských práv, šikanovanie, fyzické týranie je pre vás normálne, morálne normálne, normálne, pani ministerka, ja si myslím, že toto nie je morálne a eticky správne. Pokiaľ tu potrebujeme nejakú kolúznu väzbu ako staroveký nástroj na mučenie, tak naozaj pochybujem o vašich morálnych hodnotách. A teraz by som rád doplnil tú spomínanú vetu, „či sa bojíme“. Ja osobne som podal trestných, desať trestných oznámení. Pán predseda sa pýtal, čo ste robili rok. No ja neviem, čo ste vy robili rok, pretože všetkých desať trestných oznámení, ktoré som podal na korupciu proti otravinárom, boli zmarené. Takže ja sa mám teraz obávať, že nejaký otravinár dá na mňa nejakú, vymyslí si nejakú, nejakú rozprávku a tu ma zavrú na nejakých päť rokov a budú ma tam šikanovať a týrať? Len preto, že som si dokázal otvoriť ústa? Toto nie je správne, pani ministerka. Ďakujem, pán predseda, za váš prejav.
28. schôdza NR SR - 5.deň - A. dopoludnia
Dátum: 2021-05-11
Poslanec: Linhart, Patrick (SME RODINA)
Druh vystúpenia: Vystúpenie s faktickou poznámkou

127. Ďakujem za slovo, pán predseda. Pán poslanec Takáč, ďakujeme za kultivovaný prejav, ktorý bol naozaj vecný a ukazoval na problém, keby sa zrušila poľovnícka komora, že čo by teda nastalo, aké sú možnosti a tak ďalej, myslím si, že to bol kultivovaný prejav. A teraz k tým bodom, ktoré si, pán poslanec, hovoril. Ja som absolútne za zachovanie statusu quo, pretože si nemyslím, že najväčšia organizácia na Slovensku by mala byť zrušená, ja som svoje jasné a stanovisko a takisto vyjadril aj na parlamentnom výbore, kde som odhalil aj určité veci ako podpísané memorandum, ktoré sa podpisovalo pred voľbami, a moja rozprava bola prerušená, pretože tam došlo k obrovským emóciám u určitých poslancoch, ktorí teda prerušili túto rozpravu, čo mi je ľúto, ale na druhej strane táto téma, vidíme, že je veľmi živá. A som veľmi rád, že si mal tento prejav, a ja musím plne povedať, že sa stačí pozrieť na určité fakty a budeme vedieť, kto a prečo sa toto celé deje. Stojím, samozrejme, za petíciou poľovníkov a ďakujem vám za slovo.
27. schôdza NR SR - 2.deň - B. popoludní
Dátum: 2021-05-03
Poslanec: Linhart, Patrick (SME RODINA)
Druh vystúpenia: Vystúpenie s faktickou poznámkou

105. Ďakujem za slovo. Pán poslanec Takáč, ďakujem za kultivovaný prejav a zhrnutie toho, čo už dlhodobo tvrdím. A napriek tomu, že, alebo napriek tomu verím, v podstate ani nič iné mi neostáva, že pán minister Mičovský už začne naozaj rešpektovať aspoň rady pôdohospodárskeho výboru, ktorého sme obaja členmi. Takisto sa osobne neviem dočkať na predloženie zákonu, ktorý si spomínal, zákona č. 91, ktorý sa priamo týka oblasti v profesionálnom, v mojom profesionálnom živote, čiže potravín. Nie je tajnosťou, že vlastním sieť slovenských potravín, a 91 v pôvodnom znení, ako bola predložená a ako som ju videl, bola naozaj pre retailérov, ako aj výrobcov potravín absolútnou katastrofou. Preto sa teším na ďalšiu otvorenú diskusiu a ešte raz ďakujem.